РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/27-23

20. фебруар 2023. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 20. ФЕБРУАРА 2023. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милица Обрадовић, Милосав Милојевић, Милија Милетић, Драган Јовановић, Момир Стојилковић, мр Акош Ујхељи, Дијана Радовић, др Анна Орег, Мирослав Алексић, др Ненад С. Митровић, Марко Ристић, Дејан Игњатовић и Милован Јаковљевић.

Седници су присуствовали заменици чланова Одбора: Бранко Вукајловић (заменик Зорана Сандића) и Момчило Вуксановић.

Седници је присуствовала и народна посланица др Јелена Калајџић, која није члан Одбора.

Седници су присуствовали представници Министарства пољопривреде, шумарства и водопривреде: Јелена Танасковић, министар, Небојша Милосављевић, директор Управе за заштиту биља, Бранко Лакић, директор Управе за пољопривредно земљиште, Милош Петровић, директор Управе за ветерину, Ненад Доловац, саветник министра и Марко Сарановац, шеф кабинета.

Одбор је већином гласова (16 за, 1 није гласао) усвојио следећи:

Д н е в н и р е д:

1. Стање у пољопривреди пред предстојећу сетву (са освртом на подстицаје, дугове за подстицаје, кредите, мере у сточарству).

Прва тачка дневног реда - Стање у пољопривреди пред предстојећу сетву (са освртом на подстицаје, дугове за подстицаје, кредите, мере у сточарству).

Јелена Танасковић, министарка пољопривреде, шумарства и водопривреде је на почетку излагања истакла да се Министарство, између осталог, у претходном периоду бавило дуговима према оним пољопривредним произвођачима којима нису издата решења због недовољно средстава у буџету Републике Србије за 2022. годину. Тај дуг је преузет, млеко за четврти квартал је исплаћено, а 22. фебруара ће почети исплата других мера подстицаја које су спроведене у 2022. години. Планирани рок за завршетак исплате је 24. март текуће године. У овој години ће бити уведен и еАграр који ће помоћи да се спроведе нови попис и провери постојеће стање у Регистру пољопривредних газдинстава. Све то ће омогућити бољу контролу и увид у комплетне податке, што је полазна основа за прављење планова у складу са реалним потребама пољопривредних произвођача. Што се тиче јавних позива циљ је промена система која ће довести до тога да се свака мера која буде пуштена у 2023. години и исплати у 2023. години, уз временски оквир од месец дана који је потребан за обраду података. Такође, у протеклом периоду Министарство се изборило и за мораторијум везан за хладњачаре, што ће највише значити малинарима али и свим другим воћарима, који су добили могућност да репрограмирају своју обавезу на 12 месеци, са тим да морају да исплате пољопривредне произвођаче којима су по уговору из откупа остали дужни. То је значајна мера која ће помоћи да се избалансира велика разлика у цени између откупа и онога што се на тржишту сада може пласирати. На крају уводног излагања министарка је нагласила и да је пала цена ђубрива, уреа чак 32% у односу на цену из 2022. године.

У наставку седнице министарка Јелена Танасковић је одговарајући на питања народних посланика истакла да су предузећа која се баве откупом воћа прва добила репрограм кредита и да, уколико испуњавају услове, могу да користе у Фонду за развој обртна средства. Проблем је што нису у стању да испуне све услове јер су Фонду за развој потребне банкарске гаранције или хипотекарно обезбеђење првог реда. Када је реч о увођењу еАграра пољопривредне службе ће обићи газдинства где живи старија популација која није у могућности да се самостално региструје, осталима је омогућен рок од месец дана за пријаву у најближој пољопривредној стручној служби, пошти или МУП-у. Пољопривредници ће осетити велику добробит еАграра јер ће администрација бити далеко бржа, све ће имати електронски на увид без одлазака на шалтер. Када је реч о увозу, донета је одлука о прелевману за млеко и млечне производе и та одлука је на снази. Мера је донета са роком до 30. јуна 2023. године. На млеко је уведен прелевман од 15 динара по литру, а на качкаваљ гауду 30 динара по килограму, све са циљем да се заштити домаћи произвођач и домаће тржиште. Иначе, та одлука је важила и до сада, осим за млеко, само су били други износи. Све је урађено сукцесивно са врло детаљним образложењем према Бриселу. Што се тиче увоза меса, он је врло контролисан и биће одобрен увоз замрзнутог меса само у делу који се односи на прераду, све друго ће бити потпуно под контролом искоришћености онога што је увезено. Када је реч о дозволама, оне се сада издају квартално на укупну количину која у кварталу може да се увезе из било које земље увоза и не издају се више на одређеног добављача. Та промена ће довести до баланса у потребама тржишта и приоритетне продаје домаћих производа. Говорећи о мерама директног плаћања министарка је истакла да ће мере почети да се спроводе од 1. априла а пчелари ће, с обзиром да су једини увели дигитално подношење, бити међу првима. Нови подстицаји, такође, крећу од 1. априла, прво ће ићи мере директних плаћања а кренуће се са мером за млеко за први квартал 2023. године. Новина је и да ће се истог дана свим произвођачима који су конкурисали и поднели уредан захтев исплаћивати мера, и то правило ће важити за сваку меру. Што се тиче буџета, са најавама које су дате он ће сигурно бити пробијен тако да је евидентно да ће се кроз ребаланс ићи са неком допуном. На крају излагања министарка се осврнула и на ИПАРД истакнувши да је план да се до средине 2023. године заврши комплетан ИПАРД-2. На почетку године одобрено је 85 пројеката у вредности око 10 милиона евра, а циљ је да се иде са агресивнијом едукацијом у смислу препоруке за коришћење тих средстава. У ту сврху ће се 34 стручњака економске струке на терену интензивно бавити ИПАРД-ом, што ће подразумевати разне едукације, препоруке и неопходна усмеравања.

У дискусији су учествовали народни посланици: Маријан Ристичевић, Милован Јаковљевић, Милија Милетић, Марко Ристић, Драган Јовановић, др Ненад С. Митровић, Дејан Игњатовић, Мирослав Алексић, Милосав Милојевић и др Јелена Калајџић.

Након расправе о тачки дневног реда Одбор је већином гласова (16 за, 1 уздржан) донео следећи:

З а к љ у ч а к

Одбор поздравља све постигнуте договоре представника Министарства и пољопривредних произвођача и препоручује Министарству:

1. Да се донесе Уредба о расподели комплетних подстицаја за 2023. годину. Препоручујемо да се у Уредби угради сума од 5% средстава из  укупне суме за подстицаје за интервентна и сезонска реаговања.
2. Да се пре сетве исплате сви дугови по поднетим захтевима до 31. децембра 2022. године.
3. Да се  исплате подстицаји и регрес по хектару за биљну производњу 2023. године пре сетве не чекајући еАграр, да сетва не буде таоц еАграра.
4. Да Министарство својим мерама доприноси да наша биљна производња служи развоју сточарства и прерађивачкој индустрији.
5. Да се Министарство што пре договори са банкама о кредитима са регресираном каматом за пољопривредну производњу у 2023. години.
6. Да се ускладе Правилници у складу са потребама производње, пре свих у сточарству у циљу решавања проблема у свињарству, производњи млека, говеђег меса, заштити цене прелевманима, заштите аутохтоних врста и развоја система крава теле (крава дојиља).
7. Да еАграр буде у првој години једна од могућности за подношење захтева а не искључива обавеза, те да се систем еАграр израђује на крајње транспарентан начин имајући у виду да 2022. године није потписан уговор за претходни еАграр.

Образложење:

Одбор је на својој седници, месец дана пред почетак сетве, после претходне сушне 2022. године, у дискусијама посланика  сматрао да треба тежити да у пољопривредној производњи наша биљна производња дугорочно треба да служи развоју сточарства и развоју прерађивачке индустрије у преради меса, млека, јаја.

Пољопривредном политиком и алатима доступним Влади и министарствима, треба штитити цене пољопривредних производа на задовољство произвођача, прерађивача и потрошача.

Подстицаји треба да одиграју улогу у подстицању и заснивању производње те да буду благовремено исплаћени. Подстицаји пре сетве увек дају боље резултате а у пољопривреди све креће од биљака које ваља користити за производњу меса, млека, јаја, енергије и као сировину у пољопривредној производњи. Посланици сматрају да је стање у производњи свињског меса и млека тешко захваљујући вишковима из ЕУ који се пласирају у Србију. Приликом увођења прелевмана  ради заштите од јефтиног производа из ЕУ водити рачуна о процедурама из ССП-а да би се избегло кажњавање.

Посланици су у вези еАграра сматрали да у првој години не буде обавезан, већ да тај наћин подношења захтева буде још једна могућност. Да с обзиром на еАграр  који је прошао на конкурсу 2022. године и из непознатих разлога није потписан уговор, Одбор препоручује апсолутно транспарентно увођење тог система.

Подзаконска акта доносити благовремено у интересу производње.

Одбор је у већини сматрао да што више новца из подстицаја и кредита са регресираном каматом треба што пре, пре сетве,  обезбедити пољопривредним произвођачима ради утицаја на квалитет сетве и веће приносе. Посланици су сматрали да треба поздравити сваки договор између произвођача и представника пољопривредника уз међусобно уважавање.

Пошто других питања и предлога није било, седница је закључена у 13,00часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Бранка Златовић Маријан Ристичевић